WYWCZASY ZA DARMO
Łod czasu jak dostała zwolniynie,
z Cilóm w chałupie durś utropiynie!
Jak niy telewizor – to wysiady,
do tego jeszcze – skoro do zwady!
Nareszcie znodła nowe zajyncie
- farbiczne pisma czyto zawziyncie!
Wszystke gazety babske kupuje,
krziżówek szuko i rozwiónzuje.
Niy znojdziesz jolki ani szarady,
keryj by Cila niy dała rady!
Potym posywo je na redakcjo,
nó i wyszczygo na ich reakcjo.
Aż tu we środa list my dostali:
„Darmowe wczasy Państwo wygrali!
W Grecji!W hotelu kust i kwatery
na dwie osoby! Przelot – czarterym!”
We sztwortek lotała za sprawunkami,
w pióntek – smogali my sie z koframi,
w sobota rano, wielce zmochane,
do rajzy byli my zrychtowane.
Seta zapłaciół żech sómsiadowi
za to, że zawióz nos do Pyrzowic.
Tam już do rajzy czekoł gotowy,
czarterowany Wizz-Air lilowy!
W Atynach byli my po łobiedzie,
dyć my we fligrze musieli siedzieć!
Skiż strajku perzónelu celnego,
niy łodprawiali w tym dniu żodnego!
Pół dnia we fligrze, na jejich łasce,
ło tytce kyjksów i zeltru flaszce!
Wele dziesióntyj, już po łodprawie,
na przeprosiny, dali po kawie!
W hotelu byli my po północy,
zdziwióny wachtyrz przeciyroł łoczy?!
Dyć nos zakludziół do srogij sali,
kaj na madracach my sie przespali.
A rano, jak by niy dość tyj mynki
- kwatera dali nóm bez łaziynki!
Za to jadalnia była bez ściana
i już kusiyła wónióm łod rana!
Dyć zamiast zaroz iść na śniodanie,
Cila zabrała sie za skludzanie!
Jak my skóńczyli, sie okozało,
że ze śniodanio nic niy łostało!
Na szwedzkim stole – jedna tómata,
dwie apluziny, w zbónku – herbata,
jakosik ryba niydojedzóno,
cwibak, oliwki i ciynke wino!
Zjedli my cwibak tónkany w winie,
dokupy z Cilóm – po apluzinie
i już we trocha lepszym humorze,
poszli my sie łopolać nad morze.
Nigdy niy widzioł żech w takim sztresie
Cili, jak badła baby w toplesie!
Dyć jeszcze bardzi mie zaskoczyła,
jak sie swojego haltra pozbyła!
Potym my miasto poszli podziwiać,
zjeść jakeś lody, napić sie piwa…
Jak żech przirównoł euro do złotka,
skóńczyło sie na wodzie z kokotka!
Łobóm skryncało już bachorami,
móg bych zjeść kónia, wroz z kopytami!
A tu w hotelu – zaś niyspodzianka,
gorszo, niż ta z dzisiejszego ranka!
Na dźwiach jadalni czytómy w sztresie:
„Łobiady płatne w własnym zakresie!”
Jeszcze roz czytóm kartka na nowo,
możno przekrynciół żech jakeś słowo?
Nó cóż, niystety, dyć coś jeść trzeba,
przeca nóm manna niy śleci z nieba!
Tóż wleźli my do Padopulosa,
skosztować tego jejich gyrosa.
Dyć jak nóm pedzioł, wiela płacymy,
bóło, żech myśloł, pod stół wlecymy!
Jo dych żech straciół, a Cila zbladła
i wysfrocała wszystko co zjadła!
Do nocy z Cilóm my ształnowali,
co trza by robić, by my przetwali
jakoś tyn tydziyń? Jak spowodować,
żeby niy musieć jodła kupować?!
Cila mo stować ło rozwidnioku,
by z rana szwedzki stół mieć na łoku!
Bydzie sztaplować jodło do neca,
a nec ze jodłym skowie pod keca!
Tym szimlym, łoba z Cilóm, na zmiana,
łopanowali my szwedzki stół z rana!
Już niy wydali my ani cynta,
a jedli lepi, niż w dóma w świynta!
Bernard Śmigała
szl_Latn szl_Latn szl_Latn szl_Latn pol_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn kea_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn pol_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn pol_Latn szl_Latn szl_Latn szl_Latn vec_Latn